钦定古今图书集成/明伦汇编/官常典/第723卷 > 李珙
## 钦定古今图书集成/明伦汇编/官常典/第723卷 > 李珙

按《广西通志》：“珙字温之，永福人。少业儒，尚气节，三试
礼部，两陞上庠。不偶，乃慨然以功名自奋。会宜州蛮
入寇，以御贼首功补右职，进筑南丹州，以珙摄州监
押，为先锋。群蛮畏摄，纳款归疆，积官至武功大夫。剧
贼刘花三啸聚自虔、吉入寇广东，朝廷议择将御之，
除广东路，至则尽俘其众，槛贼首送京师，擢忠州刺”
史、知融州。议者以为赏轻，拜邕州团练使。会金人犯
京，以蜡书召天下兵。珙闻之，集僚佐曰：“主忧臣辱，主
辱臣死，岂可以道远便自营乎？”募死士凡三千人，属
通判蒋炳文与俱。炳文托为桂帅所留，珙独引兵进。
比至衡州，贼将拥数万众扼其前，旁郡皆闭城自守。
或劝珙宜退，珙不从，竟战死。事闻，赠忠州防御使，官
其子十人。诏旌其门曰《忠义》。